Comunicat de presă

**Festivalul Circulation(s) vine în România!**

Primăria Capitalei prin Centrul Cultural Expo Arte organizează, pentru prima dată la București, festivalul de fotografie Circulation(s), care are loc în Franța începând cu anul 2011 și este dedicat tinerilor artiști din Europa.

Festivalul Circulation(s) se desfășoară în perioada **20 iunie – 14 iulie 2019**, la **Rezidența BRD Scena9**, **de marți până vineri, între orele 16.00-20.00, sâmbătă și duminică: 13.00-20.00, luni: închis. Intrarea publicului este liberă.**

Circulation(s) este dedicat diversității fotografice europene și are drept scop descoperirea tinerelor talente. Rampă de lansare pentru tinerii fotografi, laborator prospectiv și inovator al creativității contemporane, Festivalul ocupă un loc unic în peisajul fotografic francez și european. Cu ocazia sezonului Franța-România, festivalul, organizat la Paris în perioada 20 aprilie – 30 iunie, a avut invitați, într-un focus național fără precedent, cinci tineri fotografi din România. Ca o prelungire a acestui moment important și ca o confirmare a prieteniei dintre cele două țări, organizatorii Circulation(s) aduc la București șapte tineri fotografi din mai multe țări (Franța, Italia, Ucraina, România), care au expus și în ediția din acest an de la Paris.

„Franța este țara de origine a fotografiei, iar în România fotografia documentară, antropologică, cea propagandistică și cea comercială au găsit de la început adepți și practicieni dedicați și talentați. Fotografia de artă a fost un mediu pe care dictatura fascistă și cea comunistă l-au găsit greu tolerabil și a fost practicat aproape pe ascuns, în pofida naturii sale „tehnice” și exacte. Modularea, eliberarea de tehnica și imaginarul pe care le propune fotografia de artă creează un spațiu de proiecte, de libertăți și critică socială care vorbește un limbaj universal. Este esențial astăzi, la 30 de ani de la căderea regimurilor totalitare în Europa și în România, să vedem o nouă generație de artiști, în marea lor majoritate născuți după 1989, care folosesc fotografia ca un dialog natural cu artiști din întreaga lume.” – subliniau Jean-Jacques Garnier (Comisar General pentru Franța) și Andrei Țărnea (Comisar General pentru România).

Vă așteptăm așadar la o redescoperire a arhivelor de diverse tipuri prezentate prin intermediul limbajului internațional al fotografiei moderne.

\*Eveniment organizat în cadrul Sezonului România-Franța de către Ministerul Afacerilor Externe, Institutul Francez, Centrul Cultural Expo Arte și Rezidența Scena9.

\*Parteneri media: RFI, feeder.ro, Iqool, Bookhub, Uniunea Arhitecților din România

14 iunie 2019

*\* Expo Arte este un Centru Cultural aflat în subordinea Primăriei Municipiului București, care promovează artele vizuale prin intermediul unui limbaj contemporan, accesibil mai multor categorii de public.*

*Promovăm arta de calitate, schimburile culturale și ne dorim dezvoltarea unui permanent dialog atât cu publicul bucureștean, cât și cu cel european.*

Mai multe detalii pe: [www.expoarte.ro](http://www.expoarte.ro/)

Urmăriți-ne și pe: [Facebook](https://www.facebook.com/ExpoArteBucuresti/) [YouTube](https://www.youtube.com/channel/UCTZqWn4HA5QkUSWTqE-C7uA/) [Instagram](https://www.instagram.com/expoartebucuresti/)

**Persoană de contact pentru presă**:

Mirela Sandu – specialist PR

0729 889 845 mirelasandu@expoarte.ro